Diari Oficial de la Generalitat Valenciana


Sumari del DOGV 9832, del 19-04-2024 (2024/3400)

Extracte de la Resolució de 9 d'abril de 2024, de la consellera de Medi Ambient, Aigua, Infraestructures i Territori, per la qual es convoquen ajudes per a l'elaboració/actualització dels plans d'acció per al clima i l'energia sostenible (PACES) dels municipis de la Comunitat Valenciana, exercici 2024, adherits al Pacte de les alcaldies pel clima i l'energia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9832

Data del DOGV
:   19-04-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3400


Data del document
:   09-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Extracte

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori

Extracte de la Resolució de 9 d'abril de 2024, de la consellera de Medi Ambient, Aigua, Infraestructures i Territori, per la qual es convoquen ajudes per a l'elaboració/actualització dels plans d'acció per al clima i l'energia sostenible (PACES) dels municipis de la Comunitat Valenciana, exercici 2024, adherits al Pacte de les alcaldies pel clima i l'energia. [2024/3400]  
  
BDNS (identif.): 754514.  
  
De conformitat amb el que preveuen els articles 17.3.b) i 20.8.a) de la Llei 38/2003, de 17 de novembre, general de subvencions, es publica l'extracte de la convocatòria, el text complet de la qual pot consultar-se en la Base de dades nacional de subvencions (https://www.infosubvenciones.es/bdnstrans/GE/es/convocatoria/754514)  
  
Primer. Objecte  
L'objecte d'esta convocatòria és subvencionar l'elaboració/actualització del Pla d'acció per al clima i l'energia sostenible (PACES) dels ajuntaments de la Comunitat Valenciana la finalitat del qual siga la mitigació del canvi climàtic mitjançant accions que contribuïsquen a la reducció de les emissions de CO2 i d'altres gasos d'efecte d'hivernacle, a l'augment de la resiliència als impactes del canvi climàtic i a l'alleujament de la pobresa energètica.  
  
Segon. Entitats beneficiàries i requisits  
1. Els municipis de la Comunitat Valenciana seran beneficiaris d'estes ajudes.  
2. Per a accedir a la condició d'entitats beneficiàries, els municipis sol·licitants hauran de complir els requisits següents:  
a) Estar adherits formalment al Pacte de les alcaldies pel clima i l'energia sostenible, aprovat per la Comissió Europea el 15 d'octubre de 2015, abans de la sol·licitud de l'ajuda i complir les condicions següents:  
- Els municipis que no tinguen aprovat un PACES i sol·liciten l'ajuda per a la seua elaboració hauran de tindre aprovat, per l'òrgan competent, el corresponent acord d'inici del procés.  
- Els municipis que tinguen aprovat un PACES i sol·liciten una ajuda per a la seua actualització hauran de tindre este pla visible al públic en el perfil del signatari del lloc web del pacte de les alcaldies: https://eu-mayors.ec.europa.eu/en/home  
b) Tindre aprovat i en vigor un pla d'igualtat referit al personal de l'Administració local, de conformitat amb el que s'establix en la disposició addicional sèptima del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic.  
c) Trobar-se al corrent en el compliment de les obligacions tributàries amb l'Administració estatal i autonòmica i amb la Seguretat Social, així com en el pagament d'obligacions per reintegrament de subvencions públiques. Este requisit podrà acreditar-se mitjançant declaració responsable o presentant els certificats corresponents en el cas de no autoritzar-ne a l'administració actuant la consulta o si s'hi expressa oposició.  
d) Disposar de capacitat econòmica, financera i operativa suficient per a garantir l'execució de l'operació proposada, la qual cosa s'acreditarà mitjançant un certificat de la persona titular de la secretaria de l'entitat local.  
e) Estar al corrent en el compliment de l'obligació de rendició dels seus comptes anuals davant la Sindicatura de Comptes. Este requisit s'entendrà complit si l'entitat local figura en el certificat que publica mensualment en la seua pàgina web la Sindicatura de Comptes. En cas contrari, esta expedirà, a petició de l'entitat local interessada, un certificat d'haver presentat el compte general a este organisme.  
3. No podran obtindre la condició d'entitat beneficiària de les ajudes convocades per esta resolució, aquelles en les quals concórrega alguna de les circumstàncies arreplegades en els articles 13.2 i 13.3 de la Llei 38/2003, de 17 de novembre, general de subvencions. Este requisit s'acreditarà mitjançant una declaració responsable.  
  
Tercer. Bases reguladores  
Ordre 1/2024, de 22 de febrer, de la Conselleria de Medi Ambient, Aigua, Infraestructures i Territori, per la qual es modifica l'Ordre 16/2022, de 18 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'aproven les bases reguladores per a la concessió d'ajuda als ajuntaments per a l'execució d'actuacions previstes en els plans d'acció per al clima i l'energia sostenible (PACES) (DOGV 9801 / 04.08.2024).  
  
  
Quart. Finançament de les ajudes  
L'import global màxim serà de 200.000,00 € i es finançaran a càrrec del crèdit de la línia de subvenció S1323, capítol IV, programa pressupostari 442C00, aplicació Z17366800.442C00.4, dels pressupostos de la Generalitat per a l'exercici 2024.  
  
Quint. Termini de presentació de les sol·licituds  
El termini de presentació de sol·licituds serà de quinze dies hàbils a comptar de l'endemà de la publicació de l'extracte de la convocatòria en el Diari Oficial de la Generalitat Valenciana. Per a la presentació s'haurà d'utilitzar el procediment habilitat en la seu electrònica de la Generalitat, a la qual es podrà accedir des de l'adreça d'internet següent: sede.gva.es/va/proc23320.  
  
València, 9 d'abril de 2024.- La consellera de Medi Ambient, Aigua, Infraestructures i Territori: Salomé Pradas Ten.